মর থেংগারি বা মর থেঙ্গারি (বাংলা: "আমার বাইসাইকেল") বাংলাদেশে নির্মিত সর্বপ্রথম চাকমা ভাষার স্বল্পদৈর্ঘ্য চলচ্চিত্র। ২০১৪ সালের ১৩তম বাংলাদেশ আন্তর্জাতিক স্বল্পদৈর্ঘ্য ও উন্মুক্ত চলচ্চিত্র উৎসবে প্রদর্শিত হয় এই চলচ্চিত্রটি। অং রাখাইন পরিচালিত এই চলচ্চিত্রটি এক তরুণকে ঘিরে গড়ে উঠেছে, যার সম্বল কিনা কেবলই একটি বাইসাইকেল। রাঙামাটি পার্বত্য অঞ্চলের অপরূপ দৃশ্যপটে দৃশ্যায়ণ, ভাল অভিনয় এবং চাকমা জীবনের সহজ প্রতিচ্ছবি এই চলচ্চিত্রটিকে দর্শকদের নিকট প্রিয় করে তুলে।  মর থেংগারি সেন্সর বোর্ডের অনুমতি পায়নি। ফলে বাংলাদেশে এই চলচ্চিত্রের বাণিজ্যিক মুক্তি দেয়া হয়নি। এই চলচ্চিত্র বাংলাদেশসহ বিভিন্ন দেশের চলচ্চিত্র উৎসবে প্রদর্শিত হয়েছে।  ২০২৪ সালের ৮ আগস্ট একটি স্বাধীন চলচ্চিত্রকর্মী দল #CinemaDehuntis নামে একটি উন্মুক্ত প্রদর্শনীর আয়োজন করে, যা সেন্সরশিপ বাতিলের দাবিতে সরকারের প্রতি আহ্বান জানানো একটি সংস্কারমূলক আন্দোলনের অংশ। এই উদ্যোগটি বাংলাদেশের আওয়ামী সরকার বিরোধী জুলাই বিপ্লব-এর একটি উপ-আন্দোলন হিসেবে গড়ে উঠেছে।   কাহিনী  কমল নামের এক চাকমা ছেলে শহরে কাজ করত, কিন্তু সেখানে চাকরি হারিয়ে প্রায় নিঃস্ব হয়ে কেবল একটি সাইকেল নিয়ে তার পাহাড়ের জন্মভূমিতে ফিরে আসে। তার শেষ সম্বল ছিল কেবল এই বাইসাইকেল। যদিও কমলের ছেলে তার বাবাকে ফিরে পেয়ে খুশি, তবে সাইকেল ছাড়া তার পরিবারকে দেওয়ার কিছুই নেই কমলের। কমল নতুন চাকরির পেতে শহরে ফিরে না যাওয়ার সিদ্ধান্ত নেয়, সে জীবন নির্বাহ করার জন্য এই বাইসাইকেল দিয়েই কাজ শুরু করে। সে সাইকেল দিয়ে বিভিন্ন পণ্য এবং মানুষকে নিয়ে যাতায়াত শুরু করে। এভাবেই সে তার পরিবারকে চালিয়ে নেয়। দুর্ভাগ্যক্রমে একদিন দুর্ঘটনা ঘটে, একজন বৃদ্ধ লোক আহত হয়। এতে গ্রামে কার্বারি ধারা বিচার হলে ঘোষণা হয় যে সাইকেলে করে কোনো মানুষ বহন করতে পারবে না কিন্তু মালামাল বহন করতে পারবে এবং জরিমানা হিসেবে আহত ব্যক্তিকে ১০০ টাকা ঔষধ বাবদ এক সপ্তাহের ভিতরে দিতে হবে। কিছুদিন পর গ্রামের কার্বারি বিহারে উৎসবের জন্য সহযোগিতার (টাকা) কমলের বাসায় গেলে তাকে না পেয়ে তার স্ত্রী কে বাসায় আসলে তার সাথে দেখা করার কথা বলতে বলে চলে যায়। কিন্তু যাওয়ার পথে কমলের সাথে তার দেখা হয় এবং এ বিষয়ে কথা বললে কমল বলে যে কালকে সকালে গিয়ে দিয়ে আসবে। এই বলে দুজন আলাদা হয় এবং কমল রাস্তার পাশে তিনজন এলাকার ছোট ভাইকে মদ খেতে দেখে তাদের সাথে বসে পড়ে এবং পরিমানে খায় তারপর বাসায় যায়। কিন্তু সকালে ঘুম থেকে উঠে তার সাইকেল খুজে পায়না। তার স্ত্রী কে ডেকে বলে এটা এবং তার স্ত্রী অনেক ভয় পায় এবং সাইকেল খুজতে থাকে। অতঃপর তার ছেলে দেবু উঠানের পাশে পাহাড়ের ডালে সাইকেল টি ভাঙ্গা চোরা অবস্থায় দেখে। কমল অনেক কষ্টে উপড়ে উঠিয়ে নিয়ে আসলে দেখে সাইকেল পুরো ভেঙ্গে চুরমার হয়ে অচল অবস্থা হয়ে গেছে। আর অনেক হায়হুতাশ হয়ে কেঁদেকেটে বলতে থাকে "পরিবার কেমনে চালাবো, কিভাবে ভাত খাওয়াবো...."। অতঃপর দেখানো হয় খুব ভোরবেলা দেবুর (কমলের ছেলে) ঘরের বাইরে রাখা খেলনা গুলো আর্মির পায়ের পাড়া পড়ে ভেঙ্গে গেছে এবং সকালে দবু তার ভাঙ্গা খেলনাগুলো দেখে কষ্ট পেয়ে কাঁদছে। তারপর কমল সাইকেল ঠিক করতে নৌকায় করে শহরে রওনা হলে দেখতে পায় নৌকায় করে আরও অনেকে সাইকেল, বাইক নিয়ে আসতেছে।  অভিনয়ে  কমল মণি চাকমা - কোমল  ইন্দিরা চাকমা - দেবী   প্রযোজনা ও নির্মাণ  পরিচালক অং রাখাইন ১০ বছর ধরে এই চলচ্চিত্র নিয়ে ভেবেছিলেন। অবশেষ তিনি ২০১২ সালে তার এই প্রথম চলচ্চিত্রটির শুটিং শুরু করেন। নিজে রাখাইন সম্প্রদায়ের হলেও তিনি চাকমা সম্প্রদায়ের উপরে এই চলচ্চিত্রটি নির্মাণ করেছেন, কারণ তার কাছে মনে হয়েছে চাকমা সম্প্রদায়ের জীবন-সংগ্রাম আরও বেশি প্রগাঢ়।   উৎসব ও পুরস্কার   সেরা চিত্রনাট্য, উফা রৌপ্য আকবুজাত জাতিগত চলচ্চিত্র উৎসব ২০১৬, রাশিয়া  সম্মানজনক উল্লেখ, সিনে কুরুমিন - আন্ত. আদিবাসী চলচ্চিত্র উৎসব ২০১৬, ব্রাজিল  তাল্লিন ব্ল্যাক নাইট চলচ্চিত্র উৎসব ২০১৫, এস্তোনিয়া  গোথেনবার্গ চলচ্চিত্র উৎসব ২০১৬, সুইডেন  জাঞ্জিবার আন্তর্জাতিক চলচ্চিত্র উৎসব ২০১৬, তানজানিয়া  ১৭তম এশিয়াটিকা মেডিয়ালে চলচ্চিত্র উৎসব, রোম ২০১৬  ১৫তম উইনিপেগ আদিবাসী চলচ্চিত্র উৎসব ২০১৬  স্কাবমাগোভাত চলচ্চিত্র উৎসব, ফিনল্যান্ড ২০১৬  জাঞ্জিবার আন্তর্জাতিক চলচ্চিত্র উৎসব, ২০১৬  কাসা এশিয়া চলচ্চিত্র উৎসব, স্পেন ২০১৬  নম পেন আন্তর্জাতিক চলচ্চিত্র উৎসব, কম্বোডিয়া ২০১৬  বেয়ার বোনস আন্তর্জাতিক চলচ্চিত্র ও সংগীত উৎসব, যুক্তরাষ্ট্র ২০১৭  প্রদর্শনী ২০১৪ সালের ডিসেম্বরে ঢাকার একটি চলচ্চিত্র উৎসবে প্রথমবারের চলচ্চিত্রটি প্রদর্শন করা হয়। এছাড়া ঢাকার বিভিন্ন বিশ্ববিদ্যালয় ও চলচ্চিত্র ক্লাবগুলোতে ঘরোয়াভাবে প্রদর্শন করা হয়। বেশ কয়েকটি উৎসবে ছবিটি দেখানোর পরে এটি কিছু আন্তর্জাতিক স্বীকৃতি পায়। চলচ্চিত্রটি তাল্লিন ব্ল্যাক নাইট চলচ্চিত্র উৎসব, গোথেনবার্গ চলচ্চিত্র উৎসব এবং জাঞ্জিবার আন্তর্জাতিক চলচ্চিত্র উৎসবের মতো অনেক গুরুত্বপূর্ণ চলচ্চিত্র উৎসবে প্রদর্শিত হয়।   বিতর্ক  বাংলাদেশ চলচ্চিত্র সেন্সর বোর্ডের অনুমোদন না পাওয়ার কারণে চলচ্চিত্রটি বাংলাদেশে বাণিজ্যিকভাবে প্রদর্শিত হয় নি। অনুমোদন না দেয়ার কারণ হিসেবে "বাংলা ভাষার চলচ্চিত্র নয়" উল্লেখ করা হয়। এছাড়া বাংলাদেশ সেনাবাহিনী একটি অভিযোগ দায়ের করে যে ছবিটিতে পার্বত্য চট্টগ্রামে সেনাবাহিনীর যে তৎপরতা দেখায় তা একটি সংবেদনশীল বিষয়। পরিচালক অং রাখাইনকে সেন্সর বোর্ড থেকে পাঠানো চিঠিতে বলা হয় "চলচ্চিত্রটিতে বাংলাদেশ সরকার এবং নিরাপত্তা বাহিনীর সুনাম ক্ষুন্নকারী দৃশ্য ও সংলাপ উপস্থাপন করা হয়েছে, যা পার্বত্য চট্টগ্রামে, সেনাবাহিনী বিরোধী প্রোপাগান্ডার অংশ হিসেবে প্রচার করা হয়েছে।"   তথ্যসূত্র   বহিঃসংযোগ    বিষয়শ্রেণী:চাকমা ভাষার চলচ্চিত্র বিষয়শ্রেণী:বাংলাদেশী স্বল্পদৈর্ঘ্য চলচ্চিত্র বিষয়শ্রেণী:২০১৪-এর স্বল্পদৈর্ঘ্য চলচ্চিত্র বিষয়শ্রেণী:বিবাচনকৃত চলচ্চিত্র বিষয়শ্রেণী:বাংলাদেশী নাট্য চলচ্চিত্র বিষয়শ্রেণী:২০১৫-এর স্বাধীন চলচ্চিত্র বিষয়শ্রেণী:২০১৫-এর চলচ্চিত্র বিষয়শ্রেণী:বাংলাদেশী স্বাধীন চলচ্চিত্র